Серафина Макаї

**Серафина Макаї** (*21. септембер 1945— †7. януар 2026), писателька и поетеса за дзеци, подобова уметнїца и наставнїца сербского и руского язика.

## Биоґрафия
Серафина Макаї, дзивоцке Буила, народзена 21. септембра 1945. року. Оцец Кирил и мац Наталия родз. Яким. Серафина мала брата Любомира. Основну школу закончела у Коцуре, ґимназию у Вербаше а Висшу педаґоґийну школу у Зренянину на ґрупи за сербски язик и литератури.

Робела як библиотекарка у Читальнї у Коцуре осем роки, кратко у Стреднєй школи у Вербаше дзе тримала пестованє руского язика, а потим Серафина Макаї робела як наставнїца сербского и руского язика и литератури у Основней школи Братство єдинство у Коцуре по одход до пензиї.

## У швеце литератури
Як библиотекарка перша написала историю коцурскей Читальнї од снованя, а по валалє поглєдала и покупела стари руски кнїжки. У коцурскей школи велї роки водзела литературну секцию, а сотрудзовала и зоз часописами за дзеци и участвовала зоз школярами на литературних конкурсох. Достала и числени припознаня и награди. Тиж, сотрудзовала вєдно зоз школярами зоз телевизию и радийом, дзе єй зняти вецей ТВ и радийски емисиї.

Серафина Макайова писала од вчасней младосци, за младши и старши дзеци поезию и прозу, драми за дзеци, як и монодрами. Обявени єй вецей кнїжки за дзеци – *Фестивал животиньох, Вчера сом ше ошацовал, Бавме ше на бини, Вера циркус правелї* и други. Єй твори обявени и у числених зборнїкох и антолоґийох, як наприклад у антолоґиї дзецинскей поезиї *Хмара на верху тополї* (Руске слово, 1984).  

Написала осем монодрами за Фестивал монодрами у Новим Садзе. Два монодрами зняти за ТВ Нови Сад а єдна и наградзена. Два монодрами єй преложени на словацки язик и були виводзени на бини у Новим Садзе и Пиньвиц. 

Написала и велї гумористични тексти, та за Радио Вербас зняла седемнац гумористични приповедки у сериї *Нина Йоска Коцурова*. Даєдни з тих приповедкох обявени и у часпису за Руснацох виселєнцох *Руснаци у швеце*.

## Швет подобовей уметносци
Серафина Макаї ше витворела и як подобова уметнїца аматерка. Вошла до тайнох мальованя на склу (подобова технїка олєй на склу). Самостойни вистави мала у Коцуре, Новим Садзе, Вербаше, Кули а у Руским Керестуре мала заєднїцку виставу зоз свою дзивку Наташу Макаї Мудрох. Участвовала на заєднїцких виставох у Зомборе, Зренянину, Кикинди, Сримскей Митровици, Деспотове, Ґосподїнцох, Шидзе, Петровцох и других. Була учащнїк вецей подобових колонийох: у Ґосподїнцох (Стретнуце у Боднарова), Шидзе (Руски двор) у Петровоцх и Сримскей Митровици.

Вєдно зоз супругом Силвестером, визначним подобовим педаґоґом и уметнїком, и дзецми сином Ромком и дзивку Наташу прикрашела мури амбулантох у Коцуре и Старим Вербаше.

Велї роки була у редакцийним колеґиюме часопису за дзеци *Заградка* и сотруднїк Рускей редакциї Заводу за видаванє учебнїкох у Ноцим Садзе за хтору преложела вецей учебнїки и кнїжки. Тиж так, Серафина Макаї була главна и одвичательна редакторка часопису *Ерато над Куцуром/Коцуром*, а тиж и редактор Зборнїку писньох коцурских поетох *Дуга над валалом*.

Намагала ше збогацовац змист и роботу Дружтва за руски язик, литературу и културу, чий член була од 1974. року. Була член Предсидательства Дружтва за руски язик, литературу и културу як и Подружнїци/Секциї Дружтва у Коцуре. 

Серафина Макаї достала вецей припознаня а єдно з нїх и Октоберска награда општини Вербас (1999). Була член Дружтва писательох Войводини, член Литературней секциї у Коцуре и член Дружтва подобових уметнїкох аматерох у Вербаше.

После длугшей хороти Серафина Макаї ше упокоєла 7. януара 2026. року. Похована є на теметове у Коцуре.   

Тексти за композициї наменєни дзецом Серафина Макаї почала писац 1983. року и виводзело ше их, преважно, на манифестациї Червене пупче, за композициї у народним духу написала вецей тексти и два за композициї у забавним духу.

## Литература
* Ирина Папуґа: *Серафина Макаї – наставнїца руского язика и литератури*, Studia Ruthenica, Дружтво за руски язик, литературу и културу, ч. 11, 2006, б. 147-148,
* Андреи Даждиу: *Ружова заградка 1990-2007,* Нови Сад 2008.

## Вонкашнї вязи

* Серафина Макаї – Седемдзешат роки од народзеня (1945), *Studia Ruthenica*, Дружтво за руски язик, литературу и културу, ч.22, 2017, б. 181. 
* Серафина Макаї, (биоґрафия и список композицийох), *Червена ружа 1962-2011, Том II*, Завод за културу войводянских Руснацох, Нови Сад, 2014, б. 512.
* Алм, Представени уметнїцки леґат Силвестера и Серафини Макаї, *Рутенпрес*, www.ruskeslovo.com, 17. новембер 2017.
* Тах, Програма на чесц 70 рокох Серафини Макаї, *Рутенпрес*, www.ruskeslovo.com, 2. септембер 2015. 
* Ол. Русковски, Упокоєла ше Серафина Макаї (1945–2026), *Рутенпрес*, www.ruskeslovo.com, 8.януар 2026.
Катеґория:Руснаци у Сербиї
Катеґория:Коцурци
Катеґория:Писателє за дзеци
Катеґория:Поета
Катеґория:Подобово уметнїки
Катеґория:Наставнїки
Катеґория:Народзени 1945
Катеґория:21. септембер
Катеґория:Умарли 2026
Катеґория:7. януар